<classify> MJUMBE wa Kamati Kuu ya Chama cha Demokrasia na Maendeleo Chadema, Edward Lowassa amebainisha kuwa mgombea wa sasa wa jimbo la Monduli kupitia Chama Cha Mapinduzi CCM, Julius Kalanga, hakuwa chaguo lake katika uchaguzi mkuu wa mwaka 2015. Kalanga anayewania nafasi hiyo baada ya kujiuzulu ubunge na kujiunga na CCM, ndiye aliyekuwa mbunge wa Monduli kupitia Chadema. Lowassa alisema hayo juzi huku akiwataka wakazi wa Monduli kuwa chaguo sahihi la mbunge wa jimbo hilo ni mgombea wa Chadema, Yonas Laizer, mwanasiasa chipukizi na kijana mwenye kujitambua na anayesema ukweli.Alisema kauli ya Kalanga kuwa alipokuwa mbunge wa Chadema, hakufanya maendeleo kwa sababu ya kupigwa vita na CCM, haina msingi kwani imejaa uongo, ndio maana hakutaka kumkabidhi kijiti cha ubunge katika jimbo hilo, kwani hakuwa chaguo lake. Lowassa aliyewahi kuwa Waziri Mkuu, alikuwa mbunge katika jimbo hilo la Monduli kwa miaka 20. Lowassa alisema katika mchakato wa kukabidhi jimbo wakati yeye akijiandaa kungatuka ubunge, Kalanga hakuwa chaguo lake ndani ya CCM, bali chaguo lake sahihi lilikuwa ni kumkabidhi kijiti Namelok Sokoine, ambaye ni mtoto wa Waziri Mkuu wa zamani, Edward Sokoine.Namelok ndiye lilikuwa chaguo langu na la wananchi wa Monduli na nilimshawishi kuhama CCM na kuhamia Chadema ili nimkabidhi kijiti lakini aligoma na ndio maana Kalanga alipata nafasi ya kuteuliwa ndani ya Chadema, alisema. Alisema alifanya hivyo kwa sababu anamjua vilivyo mgombea huyo wa CCM na alijua wazi kuwa hawezi kufiti katika nafasi hiyo, lakini kwamba alipenya kimiujiza na hatimaye kuupata ubunge. Mgombea wa Chadema wa jimbo hilo, Laizer aliwataka wakazi wa Mto wa Mbu na jimbo hilo kwa kutokumchagua mgombea wa CCM, Kalanga, kwani ana sifa za kusema uongo katika maisha yake yote.Laizer alisema kuwa yeye ndio mkombozi wa jimbo hilo, kwani Kalanga ameshindwa kuleta maendeleo katika miaka yote aliyokuwa madarakani. Alisema kuna majimbo mengine yana maendeleo na yanayoongozwa na Chadema na kuna ushirikiano wa kutosha kati ya serikali na chama hicho. Kwa nini yeye Kalanga aseme kuwa alikuwa akipigwa vita? Alihoji. Nichagueni mimi ndio mkombozi wa wananchi wa Monduli. Kalanga ameshindwa kazi katika muda mfupi tu, hivyo hafai tena kuchaguliwa, alisema.  <topic>: KITAIFA 